Folketing
1997-11-05

Arbejdsgiveren vil i høj grad benytte sig af behandlertilbud i den private sektor, og det vil medføre, at medarbejderen ikke kommer til at figurere på det offentliges ventelister. For det tredje får arbejdsgiveren hurtigt sin ofte vigtige medarbejder tilbage. Produktionstab som følge af sygdom hos nøglepersoner kan derved minimeres, og sædvanligvis tidkrævende søgen efter kvalificeret erstatning undgås. For det fjerde er det sådan, at den samlede sygeperiode også forkortes, hvilket medfører offentlige besparelser på udgifter til sygedagpenge, som jo er en kæmpe post. Det er jo noget, vi alle sammen herinde er klar over og har drøftet til hudløshed. Endelig foretages behandlingen for private midler, hvilket giver amterne en besparelse i udgifterne til offentlig behandling, operation, genoptræning osv. Jeg mener faktisk, at som systemet er i dag, bliver det opfattet som en gave fra arbejdsgiver til lønmodtager, hvis lønmodtageren bliver indlagt på f.eks. et privathospital til en behandling for arbejdsgiverens regning. Det er naturligvis også en gave til den pågældende, men det er altså også, som jeg siger, en gave til samfundet som sådant.